АҞӘА, ажьырныҳәа 25 – Sputnik. Ленинград ақалақь аблокада ахыхра 75-шықәса ахыҵра аламҭалаз Урыстәыла Атәылахьчара аминистрра асаит аҿы аусура иаладыргеит амультимедиатә проект "Ладожская артерия: превозмогая блокаду".
Апроект рымаӡара рыхнахит аибашьраан амацәаз иҭакыз Ленинград аԥсҭазаара атәы зҳәоз адокументқәа.
"28 мза амацәаз иҭакыз Ленинград ԥсеиқәырхаганы, ԥсымышьҭыганы иазыҟан "Дорога жизни" ҳәа захьӡыз атранспорттә артериа" ҳәа азгәарҭоит аусбарҭаҿы.
Ладогатәи аӡиа аҵааршәыра амҩала ауаа ирызнаргон афатә-ажәтә, абылтәы. Иара убас аӡиа аҵалагьы ауаа ироуан абарҭ зегьы, 35 километра иаҵыргаз атрубақәа ирҭыганы.
1943 шықәса инаркны аӡиа акваториаҿ иҷаԥшьон аӡаҵаҟатәи аӷбақәа ҩба.
Цәаҳәазаҵәыкны иҟаз "Дорога жизни" Ленинград азы астратегиатә ҟазшьа аман.
1941 шықәса цәыббрамза инаркны 1943 шықәса хәажәкырамзанӡа анацистцәа зхыкәшаны итәаз Ленингради Асовет Еидгыла егьырҭ атәылақәеи араионқәеи еиманадон.